கோர் தசைகளை வலுவாக்குவது என்பது நான் மேற்கூறிய தசையான tranverse abdominus என்ற தசையை வலுப்படுத்துவதிலிருந்து துவங்குகிறது. இந்தத் தசையானது வயிற்றுப் பகுதியில் மிகவும் ஆழமாக அமைந்து உடலைச் சுற்றி முன்புறம் இருந்து பின்புறமாகச் சென்று, பெல்ட் போன்று நம் வயிற்று பகுதியையும் முதுகெலும்புகளையும் ஒரு சேர தாங்கிப் பிடித்துக் கொண்டுள்ளது. இதனால் நாம் தொடர்ந்து முதுகு வலி இல்லாமலும் பல மணி நேரம் நிற்கவும், நடக்கவும், ஓடவும் முடிகிறது. நம் முதுகெலும்புகள் தொடர்ந்து அதன் அமைப்பிலிருந்து மாறாமல் அதே நிலையில் இயங்க, இந்தத் தசையின் வேலை மிக முக்கியமானது.